กรุงไทยจ่อคิวขายหุ้นกู้500ล้านดอลล์
ธนาคารกรุงไทยขายหุ้นกู้ไม่ด้อยสิทธิขายนักลงทุนยาว 5 ปีครึ่ง วงเงิน 500 ล้านเหรียญสหรัฐ
7 มี.ค. 2556

ธนาคารกรุงไทยขายหุ้นกู้ไม่ด้อยสิทธิขายนักลงทุนยาว 5 ปีครึ่ง วงเงิน 500 ล้านเหรียญสหรัฐ
แหล่งข่าวธนาคารกรุงไทยเปิดเผยว่า ธนาคารจะมีการขายหุ้นกู้ให้กับนักลงทุนในเร็วๆ นี้ 500 ล้านเหรียญสหรัฐ หรือประมาณ 1.5 หมื่นล้านบาท
ขณะที่ฟิทช์ เรทติ้งส์ ประกาศให้อันดับเครดิต “BBB” แก่หุ้นกู้ไม่ด้อยสิทธิ ไม่มีหลักประกันของธนาคารกรุงไทย (KTB) (อันดับเครดิต “BBB”/แนวโน้มอันดับเครดิตมีเสถียรภาพ) โดยหุ้นกู้ชุดดังกล่าวมีมูลค่า 500 ล้านเหรียญสหรัฐ อายุ 5.5 ปี และมีวันครบกำหนดชำระในเดือน ก.ย. 2561 โดยออกภายใต้โครงการ Euro Medium Term Note (EMTN) ของ KTB ซึ่งมีมูลค่ารวม 2,500 ล้านเหรียญสหรัฐ
ฟิทช์ ระบุว่า การประกาศอันดับเครดิตครั้งนี้ เกิดขึ้นหลังจากการที่ KTB ได้ทำการออกหุ้นกู้ และอันดับเครดิตที่ประกาศเป็นอันดับเครดิตระดับเดียวกับที่ฟิทช์ยืนยันอันดับเครดิตหุ้นกู้เมื่อวันที่ 4 มี.ค. 2555
ทั้งนี้ ในปีที่ผ่านมาธนาคารกรุงไทยมีการขายหุ้นกู้ 2 ชุด ชุดแรก 3 หมื่นล้านบาท อายุไม่เกิน 270 วัน 
หลังจากนั้น ช่วงเดือน มี.ค. 2555 ธนาคารกรุงไทยออกหุ้นกู้ด้อยสิทธิจำนวน 2 หมื่นล้านบาท อายุยาว 10 ปี โดยจ่ายดอกเบี้ยในช่วง 1-5 ปีแรก ประมาณ 5% และในปีที่ 6-10 จ่ายดอกเบี้ยประมาณ 6.5%